Nariadenie Rady (ES) č. 2382/96
z 9. decembra 1996,
ktorým sa zrušujú nariadenia (EHS) č. 990/93 a (ES) č. 2471/94 a ktoré sa týka ukončenia obmedzení hospodárskych a finančných vzťahov s Juhoslovanskou zväzovou republikou (Srbsko a Čierna Hora), oblasťami v Chorvátskej republike pod ochranou Spojených národov a oblasťami Republiky Bosny a Hercegoviny pod kontrolou bosnianskosrbských ozbrojených síl
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej články 73g a 228a,
so zreteľom na spoločné stanovisko č. 96/708/CFSP z 9. decembra 1996 definované Radou na základe článku J.2 Zmluvy o Európskej únii, ktoré sa týka ukončenia obmedzení hospodárskych a finančných vzťahov s Juhoslovanskou zväzovou republikou (Srbsko a Čierna Hora), oblasťami v Chorvátskej republiky pod ochranou Spojených národov a oblasťami Republiky Bosny a Hercegoviny pod kontrolou bosnianskosrbských ozbrojených síl [1], o ktorom rozhodla Bezpečnostná rada Organizácie spojených národov vo svojej rezolúcií 1074 (1996),
so zreteľom na návrh Komisie,
keďže Bezpečnostná rada Organizácie spojených národov vo svojej rezolúcií 1074 (1996) rozhodla o ukončení opatrení uvalených svojimi rezolúciami 757 (1992), 787 (1992), 820 (1993), 942 (1994), 943 (1994), 988 (1995), 992 (1995), 1003 (1995) a 1015 (1995) v súlade s odsekom 4 rezolúcie 1022 (1995);
keďže za týchto okolností by sa mali nariadenia (EHS) č. 990/93 [2] a (ES) č. 2471/94 [3] zrušiť,
PRIJALA TOTO NARIADENIE:
Článok 1
Nariadenia (EHS) č. 990/93 a (ES) č. 2471/94 sa týmto zrušujú.
Článok 2
Všetky aktíva a finančné prostriedky predtým zadržané alebo zmrazené na základe nariadení (EHS) č. 990/93 a (ES) č. 2471/94 sa môžu členskými štátmi v súlade s právnymi predpismi uvoľniť za predpokladu, že aktíva, ktoré sú predmetom pohľadávok, záložného práva, rozsudkov alebo vecného bremena, alebo ktoré patria fyzickej alebo právnickej osobe, spoločnosti alebo inému subjektu, ktorý je podľa práva alebo účtovných zásad prevažujúcich v príslušnom členskom štáte vyhlásený alebo považovaný za nesolventný, ostanú zmrazené alebo zadržané do ich uvoľnenia v súlade s uplatniteľným právom.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Uplatňuje sa od 2. októbra 1996.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 9. decembra 1996